A-Insinöörit

A-Insinöörit Oy on suomalainen rakennuttamiseen, arkkitehtuuri-, rakenne-, korjaus-, yhdyskunta- ja ympäristösuunnitteluun sekä teollisuus- ja talotekniikkaan  erikoistunut asiantuntijayritys. Yhtiö on perustettu vuonna 1959  ja se kuuluu Suomen kymmenen suurimman insinööritoimiston joukkoon.

Historia

1959–1999
Insinööritoimisto Ahonen-Paleniuksen perustivat vuonna 1959 diplomi-insinööri Kalevi Ahonen ja Pentti Palenius Tampereelle. Kalevi Ahosen tavoite oli rakennuttaa ja suunnitella ihmisille parempia asuntoja. 

Palenius luopui insinööritoimistosta 1963, ja vuotta myöhemmin mukaan vastuunalaiseksi yhtiömieheksi liittyi diplomi-insinööri Reino Ilveskoski, jolloin yhtiön nimeksi tuli Ahonen-Ilveskoski. Insinööritoimisto alkoi käyttää itsestään lyhennettä AI. Rakennesuunnittelun ohella suoritettiin alusta saakka myös työmaavalvontatehtäviä. Varsinaisiin rakennuttamispalveluihin toiminta laajeni vuonna 1966.

Vuonna 1973 A-Insinöörien toimintaan tuli mukaan siltasuunnittelu.

Yhtiö vaihtoi nimekseen A-Insinöörit vuonna 1982.

Vuonna 1986 yhtiö aloitti terässuunnittelun. Yhdyskuntasuunnittelu aloitettiin 1990 A-Tie Oy:n nimissä, mutta se fuusioitiin vuonna 2006 osaksi A-Insinöörejä. Omaksi yhtiökseen rakennuttamistoiminta organisoitui vuonna 1999, kun Rakennuttajatoimisto A-Rakennuttajat Oy perustettiin.

2000–2019

A-Insinöörit osti keväällä 2006 geotekniseen suunnitteluun ja maastotutkimukseen erikoistuneet Geotesti Oy:n.

Vuonna 2007 yhtiön liikevaihto oli 21 miljoonaa euroa.

Vuonna 2008 A-Insinöörit työllistivät yli 300 rakennusalan ammattilaista, jotka toimivat talorakenteiden-, geo- infra- ja siltasuunnittelun sekä rakennuttamisen ja kiinteistöjen ylläpidon tehtävissä. Syyskuussa se osti Turun Juva Oy:n sekä sen tytäryhtiön, Laskenta Juva Oy:n. Yhtiöllä oli toimipaikat Tampereella ja Espoossa sekä edustusto Moskovassa. 

A-Insinöörit osti Porin Juva Oy:n joulukuussa 2011. Porin Juvan suunnittelukohteita olivat muun muassa Teollisuuden Voima Oyj:n vierailukeskus Olkiluodossa, Vaisala Oyj:n pääkonttori Vantaalla, Cygnaeuksen ruokapalvelukeskus, Astora Areena ja Porin Lääkäritalo. Yhtiö oli ollut myös Porin Puuvillatehtaan saneeraushankkeissa 1990-luvulta lähtien. 

Vuonna 2014 yhtiön uutena toimitusjohtajana aloitti tekniikan tohtori Jyrki Keinänen. Yhtiö osti Saanio & Riekkola -yrityksen, seuraavana vuonna B+Tech-yrityksen.

Vuonna 2016 A-Insinöörit myi tytäryhtiönsä Geotestin Mitta Oy:lle. A-Insinöörit vuokrasi toimitiloikseen yli 40 vuotta Tampereen Kuninkaankadun ja Puutarhakadun kulmassa toimineen Anttilan tavaratalon toisen kerroksen. Sillä oli toimipiste samassa korttelissa, mutta tilat olivat käymässä ahtaiksi. A-Insinööreillä oli Tampereella noin 300 työntekijää. Yhteensä se työllisti noin 600 työntekijää, joista 200 pääkaupunkiseudulla, Leppävaarassa ja Kannelmäessä, ja loput Kuopiossa, Oulussa, Porissa ja Turussa.

Vuonna 2017 oululainen Prodeco liitettiin yritykseen. Helmikuun alussa 2018 A-Insinöörit osti Joensuun Juva Oy:n.

Vuonna 2018 A-Insinöörit ja Pöyry tekivät sopimuksen Peter Vesterbackan johtaman Finest Bay Area -hankkeen suunnittelupalveluista. Hankkeessa suunnitellaan merenpinnan alapuolella kulkevaa kaksiosaista junatunnelia Helsingin ja Tallinnan välille. Yhtiön liikevaihto oli 69 miljoonaa euroa.

Huhtikuussa 2019 yhtiö työllisti yli 700 henkilöä 10 paikkakunnalla Suomessa, henkilöstön keski-ikä oli 41 vuotta.

2020–
Vuonna 2020 A-Insinööreillä oli 800 työntekijää. Huhtikuussa A-Insinöörit solmi allianssin tieto- ja viestintätekniikkayritys Elmon kanssa. Allianssimallia käytetään lähinnä rakennus- ja infra-alalla, eikä sitä oltu aiemmin hyödynnetty Suomessa tietotekniikkapalveluiden hankintaan: käyttäjätukeen, laitteisiin, tietoturvaan ja palveluihin. Lokakuussa pääomasijoittaja Vaaka Partners osti yhtiöstä osake-enemmistön.

Marraskuussa 2021 A-Insinöörit kertoi ostaneensa tamperelaisen AX-suunnittelu-konsernin, joka työllisti lähes 100 henkilöä. Konserniin kuului AX-LVI Oy, joka teki LVI-, sähkö-, automaatio-, ympäristö- ja turvallisuus­teknistä suunnittelua sekä teollisuuden päästömittauksia sekä AX-Prosessit Oy, joka oli keskittynyt prosessi- ja energiatekniseen suunnitteluun. Yhtiöt olivat tehneet yhdessä muun muassa Tampereen yliopistollisen sairaalan uudistushankkeita, NA4 CHP -voimalaitosta Naantalissa, Tampereen yliopiston Arvo 2 -rakennusta ja Tampereen sähkölaitoksen lämpökeskusta Ollikassa. Joulukuussa A-Insinöörit-konserni osti AW2-arkkitehdit, joka oli erikoistunut julkisiin rakennushankkeisiin. AW2-arkkitehdit toimi Helsingissä ja Tallinnassa ja työllisti yli 60 työntekijää. Yhtiöt olivat tehneet aiemmin yhteistyötä muun muassa HUS Siltasairaalassa, Laakson yhteissairaalan hankesuunnittelussa ja Jätkäsaaren Royal Center -tapahtumakeskuksen suunnittelussa.

Toukokuussa 2022 A-Insinöörit osti lvia-suunnittelua ja -valvontaa tekevän Airlon Developmentin ja sen tytäryhtiön Insinööritoimisto Silvean, joka keskittyi sähkösuunnitteluun. Samassa kuussa ostettiin myös yhdyskuntasuunnitteluun keskittynyt Plaana Oy. Kaupan myötä saatiin myös enemmistöomistajuus Insinööritoimisto Ponvia Oy:stä, joka suunnittelee silta- ja vesirakenteita. Kesäkuussa ostettiin GHS Group Oy, joka oli erikoistunut LVIA- ja sähkösuunnitteluun. Elokuussa Ponvia siirtyi kokonaan A-Insinöörien omistukseen.Yhtiöllä oli 16 toimipaikkaa ja 1300 työntekijää.

Alkuvuonna 2023 yhtiön toimitusjohtajana aloitti Kari Kauniskangas. Edellinen toimistujohtaja Keinänen siirtyi johtamaan yrityksen kansainvälistymistä ja kasvusijoituksia. Helmikuussa ostettiin arkkitehtitomisto Konkret, jonka A-Insinöörit kertoi yhdistävänsä vuonna 2021 ostamaansa AW2-arkkitehteihin. Maaliskuussa ostettiin asunto-osakeyhtiöiden julkisivu- ja peruskorjauksia suunnitteleva Frotago sekä Insinööritoimisto J. Sund, joka suunnitteli tietomalleihin pohjautuvia puu-, teräs ja betonirakenteita uudisrakentamiskohteisiin.

Organisaatio

Vuonna 2023 A-Insinööreillä oli 1300 työntekijää ja 18 toimipaikkaa ja se oli jakautunut kuuteen toimialaan:
rakennuttaminen, 
rakennesuunnittelu,
korjaussuunnittelu ja asiantuntijapalvelut, 
yhdyskunta- ja ympäristösuunnittelu, 
teollisuus- ja talotekniikka ja
arkkitehtisuunnittelu 

Yritys mittaa henkilöstönsä tyytyväisyyttä 11 kertaa vuodessa. Alaisten tyytyväisyys tai tyytymättömyys vaikuttaa osaltaan myös johtajien saamiin bonuksiin.

Tuotteet ja palvelut

A-Insinöörien päämarkkina-alue on Suomi.

A-Insinöörin suunnittelu- ja korjauskohteita

Hiedanrannan kartanopuisto
Kauppakeskus Ratina (suunnittelu ja valvonta)
Lempäälä-talo 
Naantalin sähkön ja lämmön yhteistuotantolaitos 
Norwegian Nuclear Decommissioningin radioaktiivisen jätteen loppusijoituslaitos
Pispalan Haulitornin korjaussuunnittelu 
Sandbergin talo

Soppeenmäen vesitorni
Tampereen opiskelija-asuntosäätiö TOAS:n Hipposkortteli (suunnittelu)
Tampereen rantatunneli (suunnittelu)
Tampereen yliopistollisen sairaalan uudistus vuonna 2019: kolme nykyaikaista sairaalarakennusta ja pysäköintilaitos.
Teollisuuskadun tunneli Keski-Pasilassa
Tampereen Kansi (pohjoiskannen tornitalojen ja pohjoiskannen rakennuslupasuunnittelu)
Hailuodon kiinteän yhteyden ja Vaakunakylän asuntomessualueen suunnittelu
Turun musiikkitalo Fuugan konserttisalin rakennesuunnittelu

Yhteistyökumppaneita
Tammikuussa 2016 A-Insinöörit ja Metsä Wood kertoivat kehittäneensä välipohjarakenteen, jossa ei ole kelluvaa lattiaa. Ratkaisun avulla vähennetään rakennuskustannuksia kahdella tavalla: rakenteessa on vähemmän rakennekerroksia ja työ siirtyy työmaalta elementtitehtaalle.

Kesäkuussa 2019 A-Insinöörit kertoi solmineensa strategisen kumppanuuden raideinfrastruktuuriin erikoistuneen suunnittelu- ja konsulttiyhtiö Proxionin kanssa. Kumppanuus tuo yhteen Proxionin osaamisen turvalaiteista, sähköstä, ratainfrasta ja raideliikenteestä sekä A-Insinöörien geo-, tunneli-, silta-, katu- ja tiesuunnitteluosaamisen.

Tunnustuksia

Vuonna 2015 Lauttasaaren metroasema palkittiin vuoden työmaana.
Tammikuussa 2016 A-Insinöörien rakennuttajajohtaja Unto Hartikainen valittiin vuoden rakennuttajakonsultiksi. Tampereen Rantaunneli sai RIL-palkinnon, ja Naantalin voimalaitos valittiin Vuoden työmaaksi. Järvenpään uusi sosiaali- ja terveyskeskus (JUST) palkittiin Tea Global Building Information Modeling (BIM) Awards -kilpailussa parhaana julkisena projektina.
Vuonna 2017 A-Insinöörien teknisen laskennan asiantuntijana työskennellyt diplomi-insinööri Ville Laine valittiin vuoden nuoreksi konsultiksi Vuoden projektiksi valittiin Tampereen Rantatunneli.
Vuonna 2018 Olympiastadion palkittiin vuoden korjausrakennustyömaana ja Tripla Vuoden työmaana. Tamperelainen Luminary-tornitalo palkittiin Tea Global Building Information Modeling (BIM) Awards -kilpailussa parhaana kaupallisena projektina.
Vuonna 2019 A-Insinöörien Espoon Matinkylään suunnittelema kevyen liikenteen silta sai Vuoden silta -palkinnon. Palkinnon myönsi Suomen Rakennusinsinöörien Liitto RIL. Se antoi myös RILin tunnustuspalkinnon 14-kerroksiselle puukerrostalo Lighthouse Joensuulle. A-insinöörien suunnittelema puukerrostalo sai myös vuoden 2019 Puupalkinnon. Kuopion uuden sairaalan (Uusi Sydän) ensimmäinen vaihe voitti Vuoden Työmaa -kilpailun.
Ponvian suunnittelema Vekaransalmen silta Sulkavalla valittiin vuoden 2020 sillaksi, kun taas sen suunnittelema Jätkäsaaren Hyväntoivonpuisto Helsingissä palkittiin samana vuonna Vuoden Ympäristörakenteena.
Vuoden 2022 puupalkinto myönnettiin Helsinki-Vantaan lentoaseman terminaalilaajennuksen sisäänkäyntikatokselle ja lähtöaulan puiselle alakatolle. A-Insinöörit ja Raision Puusepät vastasivat kattorakenteiden rakenne- ja tuoteosasuunnittelusta.
Vuonna 2022 A-Insinöörit sijoittui T-Median rakennusyrityksiin liittyvässä mainetutkimuksessa toiselle sijalle suunnittelualan sarjassa.

Lähteet

Aiheesta muualla 
 A-Insinöörien kotisivut

Suunnittelu- ja konsultointitoimistot